b'\n_START_ARTICLE_\nRenault Clio\n_START_PARAGRAPH_\nRenault Clio on Renault\xe2\x80\x99n vuodesta 1990 l\xc3\xa4htien valmistama pieni automalli, joka korvasi Renault 5:n. Se on jatkuvasti ollut Euroopassa yksi luokkansa myydyimmist\xc3\xa4 autoista. Japanissa Clioa markkinoidaan nimell\xc3\xa4 Renault Lutecia, sill\xc3\xa4 Honda omistaa Japanissa oikeudet Clio-nimeen. Maissa, joissa sedanit ovat perinteisesti olleet hatchback-malleja suositumpia, on myyty Clion neliovista porrasper\xc3\xa4versiota useilla eri mallinimill\xc3\xa4.\n_START_SECTION_\nClio Williams\n_START_PARAGRAPH_\nClio-malliston suorituskykyisin malli oli vuonna 1993 esitelty Williams, jota oli aluksi tarkoitus valmistaa 3\xc2\xa0800 kappaleen sarja. Mallista tuli kuitenkin niin suosittu, ett\xc3\xa4 Renault p\xc3\xa4\xc3\xa4tti valmistaa autoa 1\xc2\xa0600 kappaletta lis\xc3\xa4\xc3\xa4. Suuren kysynn\xc3\xa4n vuoksi ensimm\xc3\xa4isen er\xc3\xa4n j\xc3\xa4lkeen tehdas valmisti my\xc3\xb6s Williams 2- ja Williams 3 -mallisarjat. Yhteens\xc3\xa4 Clio Williams -malleja valmistui yli 12\xc2\xa0000 kappaletta, mutta monet n\xc3\xa4ist\xc3\xa4 autoista myytiin suoraan kilpa-autoiksi._NEWLINE__NEWLINE_Clio Williamsissa oli 1,8-litrainen 16-venttiilinen moottori, joka tuotti tehoa 145 hevosvoimaa. Runko oli vahvistettu ja etujousituksessa oli kallistuksenvakaaja. Ulkoisesti Williams-mallit tunnistaa sinisest\xc3\xa4 Sports Blue -metalliv\xc3\xa4rist\xc3\xa4 ja kullanv\xc3\xa4risiksi maalatuista Speedline-kevytmetallivanteista. Verhoilu oli veluuria. Vakiovarusteina oli muun muassa ABS-jarrut, s\xc3\xa4hk\xc3\xb6peilit, kattoluukku ja \xc3\xa4\xc3\xa4nentoistoj\xc3\xa4rjestelm\xc3\xa4.\n_START_SECTION_\nClio V6\n_START_PARAGRAPH_\nVuonna 2001 esiteltiin malliston suorituskykyisin versio, keskimoottorinen ja takavetoinen Clio V6. Sen voimanl\xc3\xa4hteen\xc3\xa4 oli 3,0-litrainen V6, joka kehitti 230 hevosvoimaa tehoa. Voimansiirtona oli kuusivaihteinen manuaalivaihteisto. Varusteluun sis\xc3\xa4ltyi muun muassa nahkaverhoillut urheiluistuimet, ilmastointi ja vakionopeudens\xc3\xa4\xc3\xa4din. Facelift-mallissa moottorin teho oli nostettu 255 hevosvoimaan.'